HR Službeni list Europske unije C 351/27

Obavijest o pokretanju postupka revizije zbog predstojećeg isteka mjera i parcijalnih revizija tijekom važenja mjera te ex officio parcijalne revizije tijekom važenja antidampinških mjera koje se primjenjuju na uvoz limunske kiseline podrijetlom iz Narodne Republike Kine

2013/C 351/06

Nakon objave obavijesti o skorom isteku (1) važećih antidampinških mjera koje se primjenjuju na uvoz limunske kiseline podrijetlom iz Narodne Republike Kine, Europska komisija („Komisija”) zaprimila je zahtjeve za reviziju u skladu s člankom 11. stavcima 2. i 3. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (2) („temeljna Uredba”).

Osim toga, Komisija je na vlastitu inicijativu odlučila pokrenuti parcijalnu reviziju tijekom važenja antidampinških mjera koje se primjenjuju na uvoz limunske kiseline podrijetlom iz Narodne Republike Kine u skladu s člankom 11. stavkom 3. temeljne Uredbe. Revizija se ograničava na preispitivanje oblika mjere i štete.

1. Zahtjevi za reviziju i pokretanje postupka ex officio

1.1. Zahtjev za reviziju zbog predstojećeg isteka mjera

Zahtjev za reviziju zbog predstojećeg isteka mjera podnijela su 2. kolovoza 2013. društva SA Citrique Belge i Jungbunzlauer Austria AG („podnositelji zahtjeva”) u ime proizvođača koji čine 100 % proizvodnje limunske kiseline u Uniji.

1.2. Zahtjev za parcijalnu reviziju tijekom važenja mjera koja je ograničena na preispitivanje dampinga u pogledu društva Laiwu Taihe Biochemistry Co. Ltd („Laiwu Taihe”)

Zahtjev za parcijalnu reviziju tijekom važenja mjera podnijeli su 10. listopada 2013. isti podnositelji zahtjeva u ime proizvođača koji čine 100 % proizvodnje limunske kiseline u Uniji.

Parcijalna revizija tijekom važenja mjera ograničena je na preispitivanje dampinga u pogledu društva Laiwu Taihe Biochemistry Co. Ltd („Laiwu Taihe”).

1.3. Parcijalna revizija tijekom važenja mjera ex officio

Komisija je na vlastitu inicijativu odlučila pokrenuti parcijalnu reviziju tijekom važenja antidampinških mjera koje se primjenjuju na uvoz limunske kiseline podrijetlom iz Narodne Republike Kine u skladu s člankom 11. stavkom 3. temeljne Uredbe. Revizija se ograničava na preispitivanje oblika mjere i štete.

2. Mogućnost zahtjeva za reviziju u skladu s člankom 11. stavkom 3. temeljne Uredbe

Ako bilo koja od zainteresiranih strana smatra da je revizija opravdana iz razloga koji su drugačiji od onih koji su obuhvaćeni postojećom obaviješću o pokretanju postupka (npr. ponovni izračun dampinške marže), ta strana može zatražiti reviziju u skladu s člankom 11. stavkom 3. temeljne Uredbe.

Zainteresirane strane koje žele zatražiti takvu reviziju mogu se obratiti Komisiji na adresu navedenu u nastavku.

Ako su takvi zahtjevi podneseni navrijeme i ne ugrožavaju završetak prethodno navedenih revizija u propisanom roku, Komisija će nastojati ih razmotriti u okviru trenutačnog istražnog postupka.

3. Proizvod iz postupka revizije

Proizvod koji podliježe ovoj reviziji je limunska kiselina i trinatrijev citrat dihidrat („proizvod iz postupka revizije” ili „limunska kiselina”), trenutačno obuhvaćenih oznakama KN 2918 14 00 i ex 2918 15 00 podrijetlom iz dotične države, Narodne Republike Kine („NR Kina”).

4. Postojeće mjere

Mjere koje su trenutačno na snazi konačne su antidampinške pristojbe uvedene Uredbom Vijeća (EZ) br. 1193/2008 (3).

Komisija je Odlukom 2008/899/EZ (4) prihvatila preuzimanje obveza u vezi s cijenama koje je ponudilo sedam kineskih proizvođača izvoznika zajedno s kineskom gospodarskom komorom za metale, minerale i kemikalije.

Komisija je Odlukom 2012/501/EU (5) opozvala preuzete obveze koje je ponudio jedan proizvođač izvoznik tj. Laiwu Taihe.

5. Razlozi za revizije

5.1. Razlozi za reviziju zbog predstojećeg isteka

Zahtjev se temelji na činjenici da bi istekom mjera vjerojatno došlo do nastavka dampinga i ponavljanja štete industriji Unije.

5.1.1. Tvrdnja o vjerojatnosti nastavka dampinga

Budući da se prema odredbama članka 2. stavka 7. temeljne Uredbe NR Kina („dotična zemlja”) smatra zemljom bez tržišnog gospodarstva, podnositelji zahtjeva utvrdili su uobičajenu vrijednost za proizvođače izvoznike iz NR Kine, kojima nije odobren tretman tržišnog gospodarstva tijekom istražnog postupka koji je doveo do važećih mjera, na temelju cijene u trećoj zemlji s tržišnim gospodarstvom tj. u Kanadi. Društvima kojima je odobren tretman tržišnog gospodarstva tijekom istražnog postupka koji je doveo do postojećih mjera, uobičajena vrijednost utvrđena je, zbog navodnog odsustva reprezentativne domaće prodaje, na temelju izračunane uobičajene vrijednosti (troškovi proizvodnje, prodaje, opći i administrativni troškovi i dobit) u NR Kini. Tvrdnja o vjerojatnosti nastavka dampinga temelji se na usporedbi uobičajene vrijednosti, kako je određena u prethodnim rečenicama, s izvoznom cijenom (na razini franko tvornica) proizvoda iz postupka revizije pri prodaji za izvoz u Uniju.

Po toj osnovi izračunane dampinške marže znatne su za dotičnu zemlju.

5.1.2. Tvrdnja o vjerojatnosti ponavljanja štete

Podnositelji zahtjeva iznose tvrdnju o vjerojatnosti ponavljanja štete. U tom pogledu podnositelji zahtjeva dostavili su dokaze prima facie da će, ako se dopusti istek mjera, porasti trenutačna razina uvoza proizvoda iz postupka revizije iz dotične zemlje u Uniju zbog postojanja neiskorištenih kapaciteta u dotičnoj državi, postojanja trgovačkih prepreka za dotičnu zemlju u SAD-u,, Brazilu, na Tajlandu i u Ukrajini i zbog privlačnosti tržišta Unije. Uz to, tvrdi se da se izvoz u ostale treće zemlje provodi po puno nižim cijenama nego u Uniju.

Naposljetku, podnositelji zahtjeva iznose tvrdnju da je uklanjanje štete većinom posljedica postojanja mjera te da bi, ako se dopusti istek mjera, svako ponavljanje znatnog uvoza po dampinškim cijenama iz dotičnih zemalja dovelo do ponavljanja štete industriji Unije.

5.2. Razlozi za parcijalnu reviziju tijekom važenja mjera

Zahtjev u skladu s člankom 11. stavkom 3. temelji se na dokazu prima facie koji su dostavili podnositelji zahtjeva, da su se u pogledu društva Laiwu Taihe i u pogledu dampinga okolnosti na temelju kojih su uvedene postojeće mjere promijenile i da su te promjene trajne.

Podnositelji zahtjeva dostavili su dokaz prima facie koji pokazuje da je društvo Laiwu Taihe od posljednjeg razdoblja istrage povećalo proizvodni kapacitet i proširilo svoj asortiman proizvoda. Podnositelji zahtjeva dostavili su i izračun dampinške marže koji je zbog navodnog odsustva reprezentativne domaće prodaje proveden na temelju usporedbe izračunane uobičajene vrijednosti (troškovi proizvodnje, prodaje, opći i administrativni troškovi i dobit) u NR Kini i cijene izvoza društva Laiwu Taihe u Uniju ukazujući na to da je dampinška marža viša od trenutačne razine mjera.

Stoga podnositelji zahtjeva tvrde da zadržavanje mjera na postojećoj razini koja se temelji na razini ranije utvrđenog dampinga, nije dovoljno za kompenziranje učinaka štetnog dampinga.

5.3. Razlozi za parcijalnu reviziju tijekom važenja mjera ex officio

Komisiji je na raspolaganju dovoljno dokaza prima facie da su se u pogledu oblika mjera i štete okolnosti na temelju kojih su uvedene postojeće mjere promijenile i da su te promjene trajne.

Osobito se čini da informacije koje su na raspolaganju Komisiji ukazuju na to da su se promijenile varijable troškova na kojima se temelji neštetna cijena za izračun minimalne uvozne cijene za preuzete obveze. Takve promjene imale su znatan utjecaj na ukupne rezultate industrije u Uniji.

Čini se da su sve te promjene trajne i stoga potkrjepljuju potrebu za revizijom trenutačnog oblika mjera i procjenom nalaza štete. Na temelju navedenog, čini se da nastavak mjera na postojećoj razini nije više prikladan za kompenziranje učinaka štetnog dampinga.

6. Postupak

Nakon što je u savjetovanju sa Savjetodavnim odborom utvrdila da postoje dostatni dokazi koji opravdavaju pokretanje revizije zbog predstojećeg isteka mjera, parcijalne revizije tijekom važenja mjera ograničene na preispitivanje dampinške marže za društvo Laiwu Taihe i ex officio parcijalne revizije oblika mjera i štete tijekom važenja, ovime Komisija pokreće revizije u skladu s člankom 11. stavcima 2. i 3. temeljne Uredbe.

Revizijom zbog predstojećeg isteka mjera utvrdit će se postoji li vjerojatnost da bi istek mjera doveo do nastavka ili ponavljanja dampinga proizvoda iz postupka revizije podrijetlom iz dotične zemlje te nastavka ili ponavljanja štete industriji Unije.

Istražnim postupkom procijenit će se i potreba za nastavkom, ukidanjem ili izmjenom postojećih mjera.

6.1.1. Proizvođači izvoznici u istražnom postupku

6.1.1.1. Postupak odabira proizvođača izvoznika koji će se uključiti u istražni postupak u NR Kini

S obzirom na potencijalno velik broj proizvođača izvoznika u NR Kini uključenih u postupak revizije zbog predstojećeg isteka mjera i parcijalne revizije tijekom važenja mjera te radi završetka postupka u propisanim rokovima, Komisija odabirom uzorka može ograničiti broj proizvođača izvoznika koje će se obuhvatiti istražnim postupkom na razumnu mjeru (postupak se naziva i „odabir uzorka”). Odabir uzorka provodi se u skladu s člankom 17. temeljne Uredbe.

Kako bi Komisija mogla odlučiti o potrebi odabira uzorka te kako bi joj se omogućio odabir uzorka ako je on potreban, svi proizvođači izvoznici ili njihovi predstavnici koji ih zastupaju, uključujući one koji nisu surađivali u istrazi koja je dovela do primjene mjera podložnih ovoj reviziji, moraju se javiti Komisiji. Te strane dužne su javiti se Komisiji u roku od 15 dana od datuma objave ove obavijesti u Službenom listu Europske unije, osim ako je određeno drugačije i priložiti podatke o svojem društvu/svojim društvima koji se traže u Prilogu I. ovoj obavijesti.

Kako bi prikupila podatke koje smatra potrebnima za odabir uzorka proizvođača izvoznika, Komisija će kontaktirati i s nadležnim tijelima NR Kine te može kontaktirati sa svim poznatim udruženjima proizvođača izvoznika.

Sve zainteresirane strane koje žele dostaviti ostale relevantne podatke u vezi s odabirom uzorka, izuzev podataka koji su zatraženi u prethodnom tekstu, moraju to učiniti u roku od 21 dan od objave ove obavijesti u Službenom listu Europske unije, osim ako je određeno drugačije.

Ako je potrebno odabrati uzorak, proizvođači izvoznici mogu se odabrati na temelju najvećeg reprezentativnog obujma izvoza u Uniju koji se razumno može ispitati u raspoloživom razdoblju. Komisija će obavijestiti sve poznate proizvođače izvoznike, nadležna tijela dotičnih zemalja i udruženja proizvođača izvoznika ako je potrebno preko nadležnih dotične zemlje o tome koja su društva odabrana za uzorak.

Kako bi prikupila podatke koje smatra potrebnima za svoj istražni postupak u vezi s proizvođačima izvoznicima, Komisija će poslati upitnike proizvođačima izvoznicima odabranima za uzorak, svim poznatim udruženjima proizvođača izvoznika i nadležnim tijelima NR Kine.

Svi proizvođači izvoznici odabrani za uzorak i poznata udruženja proizvođača izvoznika obvezni su predati ispunjeni upitnik u roku od 37 dana od datuma obavijesti o odabiru uzorka, osim ako je određeno drugačije.

U upitniku se među ostalim traže podaci o strukturi društva/društava proizvođača izvoznika, djelatnostima društva/društava u odnosu na proizvod iz postupka revizije, troškovima proizvodnje, prodaji proizvoda iz postupka revizije na domaćem tržištu dotične zemlje i prodaji proizvoda iz postupka revizije u Uniji.

6.1.1.2. Postupak za društvo Laiwu Taihe

Kako bi prikupila podatke koje smatra potrebnima za svoj istražni postupak koji se odnosi na Laiwu Taihe, Komisija će društvu Laiwu Taihe poslati upitnik.

Društvo Laiwu Taihe mora dostaviti ispunjeni upitnik u roku od 37 dana od datuma objave ove obavijesti u Službenom listu Europske unije, osim ako je određeno drugačije.

U upitniku se među ostalim traže podaci o strukturi društva/društava proizvođača izvoznika, djelatnostima društva/društava u odnosu na proizvod iz postupka revizije, troškovima proizvodnje, prodaji proizvoda iz postupka revizije na domaćem tržištu dotične zemlje i prodaji proizvoda iz postupka revizije Uniji.

Komisija će ovom društvu poslati i obrazac zahtjeva za primjenu tretmana tržišnog gospodarstva. Društvo Laiwu Taihe mora dostaviti ispunjeni upitnik u roku od 21 dan od datuma objave ove obavijesti u Službenom listu Europske unije, osim ako je određeno drugačije. U skladu s člankom 2. stavkom 7. točkom (b) temeljne Uredbe, ako društvo Laiwu Taihe smatra da kod proizvodnje i prodaje proizvoda iz postupka revizije prevladavaju uvjeti tržišnog gospodarstva, može u tom smislu podnijeti propisno obrazložen zahtjev („zahtjev za primjenu tretmana tržišnog gospodarstva”). Zahtjev za primjenu tretmana tržišnog gospodarstva odobrava se ako se procjenom zahtjeva za primjenu tretmana tržišnog gospodarstva zaključi da su kriteriji utvrđeni u članku 2. stavku 7. točki (c) temeljne Uredbe (6) ispunjeni. Ako se društvu Laiwu Taihe odobri zahtjev za primjenu tretmana tržišnog gospodarstva obračunat će mu se dampinška marža u mjeri u kojoj je to moguće i ne dovodeći u pitanje raspolaganje činjenicama dostupnima u skladu s člankom 18. temeljne Uredbe, uz pomoć njegove uobičajene vrijednosti i izvoznih cijena u skladu s člankom 2. stavkom 7. točkom (b) temeljne Uredbe.

6.1.2. Odabir treće zemlje s tržišnim gospodarstvom u svrhu revizije zbog predstojećeg isteka mjera i parcijalne revizije tijekom važenja mjera ograničene na damping u pogledu društva Laiwu Taihe

Uzimajući u obzir odredbe iz prethodnog odjeljka 6.1.1.2., u skladu s člankom 2. stavkom 7. točkom (a) temeljne Uredbe, u slučaju uvoza iz NR Kine uobičajena vrijednost će se odrediti na temelju cijene ili izračunane vrijednosti u trećoj zemlji s tržišnim gospodarstvom.

U prethodnom istražnom postupku Kanada je uzeta kao treća zemlja s tržišnim gospodarstvom radi utvrđivanja uobičajene vrijednosti u vezi s NR Kinom. Za postojeći istražni postupak Komisija ponovno namjerava uzeti Kanadu. Ovime se zainteresirane strane pozivaju da dostave svoje napomene o prikladnosti ovog odabira u roku od 10 dana od datuma objave ove obavijesti u Službenom listu Europske unije.

6.1.3. Nepovezani uvoznici u istražnom postupku (7) (8)

Nepovezani uvoznici koji proizvod iz postupka revizije uvoze iz NR Kine u Uniju pozivaju se na sudjelovanje u ovom istražnom postupku.

S obzirom na potencijalno velik broj proizvođača izvoznika u NR Kini iz ovog postupka revizije zbog predstojećeg isteka mjera i parcijalne revizije tijekom važenja mjera te radi završetka postupka u propisanim rokovima, Komisija odabirom uzorka može na razumnu mjeru ograničiti broj proizvođača izvoznika koji će sudjelovati u istražnom postupku (postupak se naziva i „odabir uzorka”). Odabir uzorka provodi se u skladu s člankom 17. temeljne Uredbe.

Kako bi Komisija mogla odlučiti o potrebi odabira uzorka te kako bi joj se omogućio odabir uzorka ako je on potreban, svi nepovezani uvoznici ili njihovi predstavnici koji ih zastupaju, uključujući one koji nisu surađivali u istražnom postupku koji je doveo do mjera podložnih ovoj reviziji, moraju se javiti Komisiji. Te strane dužne su javiti se Komisiji u roku od 15 dana od datuma objave ove obavijesti u Službenom listu Europske unije, osim ako je određeno drugačije i priložiti podatke o svojem društvu/svojim društvima koji se traže u Prilogu II. ovoj obavijesti.

Kako bi prikupila podatke koje smatra potrebnima za odabir uzorka nepovezanih uvoznika, Komisija može kontaktirati i sa svim poznatim udruženjima uvoznika.

Sve zainteresirane strane koje žele dostaviti ostale relevantne podatke u vezi s odabirom uzorka, izuzev podataka koji su zatraženi u prethodnom tekstu, moraju to učiniti u roku od 21 dan od objave ove obavijesti u Službenom listu Europske unije, osim ako je određeno drugačije.

Ako je potrebno odabrati uzorak, uvoznici se mogu odabrati na temelju najvećeg reprezentativnog obujma prodaje proizvoda iz postupka revizije u Uniji koji se razumno može istražiti u raspoloživom razdoblju. Komisija će o društvima odabranima za uzorak obavijestiti sve poznate nepovezane uvoznike i udruženja uvoznika.

Kako bi prikupila podatke koje smatra potrebnima za svoj istražni postupak, Komisija će poslati upitnike nepovezanim uvoznicima iz uzorka. Te osobe dužne su dostaviti ispunjeni upitnik u roku od 37 dana od datuma obavijesti o odabiru uzorka, osim ako je određeno drugačije.

U upitniku se među ostalim traže podaci o, strukturi njihova društva/njihovih društava, djelatnostima društva/društava u odnosu na proizvod iz postupka revizije i prodaji proizvoda iz postupka revizije.

6.2. Postupak za određivanje vjerojatnosti nastavka ili ponavljanja štete

Kako bi se utvrdilo postojanje vjerojatnosti nastavka ili ponavljanja štete industriji Unije, proizvođači proizvoda iz postupka revizije iz Unije pozivaju se na sudjelovanje u istražnom postupku Komisije.

6.2.1. Proizvođači Unije u istražnom postupku

Kako bi prikupila podatke koje smatra potrebnima za svoj istražni postupak povezan s proizvođačima Unije, Komisija će poznatim proizvođačima iz Unije poslati upitnik: društvima Citrique Belge SA i Jungbunzlauer Austria AG.

Prethodno navedeni proizvođači iz Unije moraju dostaviti ispunjeni upitnik u roku od 37 dana od datuma objave ove obavijesti u Službenom listu Europske unije, osim ako je određeno drugačije.

U upitniku se među ostalim traže podaci o strukturi njihova društva/njihovih društava i financijskom i gospodarskom stanju društva/društava.

Svi proizvođači Unije i sva udruženja proizvođača Unije koji nisu navedeni pozivaju se da se obrate Komisiji, po mogućnosti e-poštom, odmah ili najkasnije u roku od 15 dana nakon objave ove obavijesti u Službenom listu Europske unije, osim ako je određeno drugačije, kako bi se javili i zatražili upitnik.

6.3. Postupak utvrđivanja interesa Unije

Ako se utvrdi vjerojatnost nastavka ili ponavljanja dampinga i nanesene štete, u skladu s člankom 21. temeljne Uredbe, donosi se odluka o tome bi li nastavak primjene antidampinških mjera, po potrebi izmijenjenih na temelju revizija tijekom važenja mjera, bio protivan interesu Unije. Proizvođači iz Unije, uvoznici i predstavnici njihovih udruženja, korisnici i predstavnici njihovih udruženja i predstavnici udruga potrošača pozivaju se da se jave u roku od 15 dana od datuma objave ove obavijesti u Službenom listu Europske unije, osim ako je određeno drugačije. Kako bi sudjelovale u istražnom postupku, predstavničke organizacije potrošača moraju dokazati u istom vremenskom razdoblju da postoji objektivna veza između njihovih aktivnosti i proizvoda iz postupka revizije.

Zainteresirane strane koje se jave u navedenom roku Komisiji mogu dostaviti podatke o interesu Unije u roku od 37 dana od datuma objave ove obavijesti u Službenom listu Europske unije, osim ako je određeno drugačije. Ti podaci mogu se dostaviti u slobodnom obliku ili ispunjavanjem upitnika koji je pripremila Komisija. U svakom slučaju, podaci dostavljeni u skladu s člankom 21. uzimaju se u obzir samo ako su u trenutku dostavljanja potkrijepljeni činjeničnim dokazima.

6.4. Ostali podnesci

U skladu s odredbama ove obavijesti, sve zainteresirane strane pozivaju se da iskažu svoja mišljenja, dostave podatke i pruže popratne dokaze. Osim ako je određeno drugačije, ovi podaci i popratni dokazi moraju se dostaviti Komisiji u roku od 37 dana od datuma objave ove obavijesti u Službenom listu Europske unije.

6.5. Mogućnost saslušanja pred Komisijinim istražnim službama

Sve zainteresirane strane mogu zatražiti saslušanje pred Komisijinim istražnim službama. Zahtjev za saslušanje podnosi se u pisanom obliku i mora sadržavati razloge na kojima se on temelji. Zahtjev za saslušanje o pitanjima povezanima s početnim stupnjem istražnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nakon toga, zahtjev za saslušanje mora se predati u rokovima koje je u svojoj komunikaciji sa strankama odredila Komisija.

6.6. Upute za izradu podnesaka i slanje ispunjenih upitnika i korespondencije

Svi podnesci zainteresiranih strana za koje se zahtijeva povjerljivost zajedno s podacima zahtijevanima u ovoj obavijesti, ispunjenim upitnicima i korespondencijom, označeni su oznakom „Ograničeno” (9).

Zainteresirane strane koje dostavljaju podatke označene oznakom „Ograničeno” moraju dostaviti sažetke tih podataka u verziji koja nije povjerljiva u skladu s člankom 19. stavkom 2. temeljne Uredbe koji se moraju označiti oznakom „Na pregled zainteresiranim stranama”. Sažeci moraju biti dovoljno detaljni kako bi omogućili razumijevanje suštine podataka dostavljenih kao povjerljivih. Ako zainteresirana strana koja dostavlja povjerljive podatke ne dostavi sažetak koji nije povjerljive prirode, traženog oblika i kvalitete, ti podaci mogu se odbaciti.

Zainteresirane strane dužne su dostaviti sve podneske i zahtjeve u elektroničkom obliku (podneske koji nisu povjerljive prirode e-poštom, a povjerljive na CD-R-u/DVD-u) i moraju navesti svoje ime, adresu, adresu e-pošte, brojeve telefona i telefaksa. Međutim, sve punomoći, potpisane potvrde i njihove ažurirane verzije uz obrazac zahtjeva za primjenu tretmana tržišnog gospodarstva ili upitnik s odgovorima moraju se dostaviti u papirnatom obliku, tj. poštom ili osobno na adresu navedenu u nastavku. Ako zainteresirana strana ne može dostaviti svoje podneske i zahtjeve u elektroničkom obliku, dužna je odmah kontaktirati s Komisijom u skladu s člankom 18. stavkom 2. temeljne Uredbe. Dodatne informacije povezane s korespondencijom s Komisijom zainteresirane strane mogu potražiti na odgovarajućim stranicama web-mjesta Glavne uprave za trgovinu: http://ec.europa.eu/trade/tackling-unfair-trade/trade-defence

Adresa Komisije za korespondenciju:

European Commission Directorate-General for Trade Directorate H Office: N-105 08/020 1049 Bruxelles/Brussel BELGIQUE/BELGIË Faks +32 22956505 Adresa e-pošte: TRADE-CITRIC-ACID-DUMPING@ec.europa.eu TRADE-CITRIC-ACID-INJURY@ec.europa.eu

7. Nesuradnja

Ako zainteresirana strana odbija pristup ili ne dostavi potrebne podatke u zadanim rokovima ili ako znatno ometa istražni postupak, nalazi, pozitivni ili negativni, mogu se donijeti na temelju raspoloživih podataka u skladu s člankom 18. temeljne Uredbe.

Ako se utvrdi da je zainteresirana strana dostavila lažne ili obmanjujuće podatke, podaci se zanemaruju, a mogu se koristiti raspoloživi podaci.

Ako zainteresirana strana ne surađuje ili surađuje djelomično te se stoga nalazi temelje na činjenicama dostupnima u skladu s člankom 18. temeljne Uredbe, ishod za tu stranku može biti manje pogodan nego što bi bio da je stranka surađivala.

8. Službenik za saslušanja

Zainteresirane strane mogu zatražiti intervenciju službenika za saslušanja Glavne uprave za trgovinu. Službenik za saslušanja veza je između zainteresiranih strana i istražnih službi Komisije. Službenik za saslušanja ispituje zahtjeve za pristup predmetu, sporove povezane s povjerljivošću dokumenata, zahtjeve za produljenje rokova i zahtjeve trećih osoba za saslušanja. Službenik za saslušanja može organizirati saslušanje s pojedinačnom zainteresiranom stranom te posredovati kako bi osigurao da zainteresirana strana u potpunosti ostvaruje svoja prava na obranu.

Svaki zahtjev za saslušanje pred službenikom za saslušanja podnosi se u pisanom obliku i mora sadržavati razloge za podnošenje zahtjeva. Zahtjev za saslušanje o pitanjima povezanima s početnim stupnjem istražnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nakon toga, zahtjev za saslušanje mora se predati u rokovima koje je u svojoj komunikaciji sa strankama odredila Komisija.

Službenik za usmene rasprave omogućuje raspravu uz sudjelovanje stranaka kako bi se mogla predstaviti različita stajališta i ponuditi pobijajući dokazi o pitanjima koja su među ostalim povezana s vjerojatnošću nastavka ili ponavljanja dampinga i štete, dampingom, štetom i interesom Unije.

Zainteresirane strane mogu pronaći daljnje informacije i podatke za kontakt na web-stranicama službenika za saslušanja koje se nalaze na web-mjestu Glavne uprave za trgovinu: http://ec.europa.eu/commission_2010-2014/degucht/contact/hearing-officer/

9. Vremenski okvir istražnog postupka

Istražni postupak zaključuje se u skladu s člankom 11. stavkom 5. temeljne Uredbe u roku od 15 mjeseci od datuma objave ove obavijesti u Službenom listu Europske unije.

10. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EZ) br. 45/2001 Europskog parlamenta i Vijeća o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (10).

(1) SL C 60, 1.3.2013., str. 9.

(2) SL L 343, 22.12.2009., str. 51.

(3) SL L 323, 3.12.2008., str. 1.

(4) SL L 323, 3.12.2008., str. 62.

(5) SL L 244, 8.9.2012., str. 27.

(6) Proizvođač izvoznik posebno mora dokazati da: i. su poslovne odluke i troškovi posljedica tržišnih uvjeta i da nema značajnijeg uplitanja države; ii. poduzeća imaju jedinstven i transparentan sustav osnovnih računovodstvenih podataka koje revidiraju nezavisni revizori u skladu s međunarodnim računovodstvenim standardima, a koji se koristi za sve potrebe; iii. nema znatnijeg narušavanja tržišnog natjecanja iz prijašnjeg sustava bez tržišnoga gospodarstva; iv. zakoni o stečaju i imovini jamče pravnu sigurnost i stabilnost i v. promjena valuta provodi se po tržišnim stopama.

(7) U uzorak se mogu uvrstiti samo uvoznici koji nisu povezani s proizvođačima izvoznicima. Uvoznici koji su povezani s proizvođačima izvoznicima moraju ispuniti Prilog I. upitniku za te proizvođače izvoznike. Za definiciju povezane strane vidi bilješku 3 Priloga II. ovoj obavijesti.

(8) Podaci koje dostave nepovezani uvoznici mogu se koristiti i u ostalim vidovima istražnog postupka osim utvrđivanja dampinga.

(9) Dokument s oznakom „Ograničeno” dokument je koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343, 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). Osim toga, taj je dokument zaštićen u skladu s člankom 4. Uredbe (EZ) br. 1049/2001. Europskog parlamenta i Vijeća (SL L 145, 31.5.2001., str. 43.).

(10) SL L 8, 12.1.2001., str. 1.

PRILOG I.